Henning Hyllested (EL), 2012-05-08:
Jamen men vi må jo så håbe, at justitsministeren vil bekræfte, at han rent faktisk arbejder på at gennemføre det her ganske hurtigt.
At han vil sidde i mange år, kan vi håbe på, men også at han vil bekræfte, at han rent faktisk arbejder med det her.
Så det ser jeg også frem til.
Jeg synes faktisk, at det er rigtigt, som hr. Kim Christiansen har fremført, at det er et hængeparti, og at vi ikke kan blive ved at vente på det.
Nu er der ved at være gået 2 år siden vedtagelsen.
Det begynder at ligne smøl.
Men ellers vil jeg selvfølgelig lige vende tilbage til selve emnet.
Man kan spørge: Hvem er ikke imod vanvidsbilisme, hvad det så end er, og hvem vil ikke gøre noget ved det?
Vanvidsbilisme er defineret som særlig hensynsløs kørsel, og det er jo da en udmærket definition.
Hvem vil ikke gøre noget ved alkoholkørsel?
Hvem vil ikke gøre noget ved fartovertrædelser?
Hvem vil ikke gøre noget ved uopmærksomhed?
Det vil vi jo alle sammen, og jeg kan også høre, at det, alle ligesom tilkendegiver, er, at det her er fælles gods.
Jeg var også til møde i Færdselssikkerhedskommissionen i går, og det var så første gang, jeg optrådte i den sammenhæng.
Jeg var måske ikke overrasket, men ganske positiv over den oplevelse, for jeg kunne konstatere, at der gøres rigtig mange tiltag, og at der er meget fokus på det arbejde, man gør.
Det skrider jo fremad, og der arbejdes faktisk med mange løsninger, mange gode løsninger, og det kan man også se ved, at der er en rigtig positiv udvikling med hensyn til antallet af dræbte og tilskadekomne i trafikken.
Jeg kunne konstatere, at der jo arbejdes for det på mange ledder og kanter, hvilket vi også i Enhedslisten er begejstret for.
Det gælder stærekasser, og jeg konstaterer også, at man snakker lidt om det i forbindelse med vejarbejde.
Man kunne spørge, om der ikke skulle tages nogle yderligere tiltag i retning af at nedsætte fartgrænserne, måske især nogle af dem, der blev sat op i sin tid.
Jeg kunne også nævne bedre teoriundervisning med information om nogle af de sammenhænge, der er i forbindelse med død og ulykke i trafikken, alkolåse i forbindelse med spritdomme osv. osv.
Det sidste har jeg været inde på, og jeg forventer naturligvis, at justitsministeren kommer ind på det i sin afrunding.
Der er jo ikke så meget nyt i det, og når jeg sammenligner de to forslag til vedtagelse med hinanden, synes jeg heller ikke, at de afviger voldsomt meget fra hinanden, og derfor kan man godt stille sig selv det spørgsmål, om det ikke lidt er et slag i luften og et forsøg på ligesom at markere sig på den ene eller den anden led.
Man kunne også spørge: Hvad havde hr. Kim Christiansen egentlig forventet?
Hr. Kim Christiansen spurgte den forrige ordfører fra SF, om man ikke kunne forvente noget af den siddende regering, og så spørger jeg retorisk: Hvad havde man egentlig forventet?
Regeringen arbejder jo i bund og grund med det, som ligger i bl.a. Færdselssikkerhedskommissionen, og der er som sagt gode resultater af det.
Jeg synes, at det, man skal holde fast i, er den effekt, der er af allerede vedtagne love og forskellige tiltag.
Jeg synes, at man skal kigge på nogle af de tiltag, der rent faktisk er lagt op til.
Det gælder adfærdskampagner osv. osv.
Vi er jo efterhånden mange, der skal en tur over i Justitsministeriet og kigge i pulterkammeret og se, hvor de der stærekasser ligger henne. Vi er, som man har bemærket, medforslagsstillere på det forslag til vedtagelse, der er fremsat sammen med Socialdemokraterne, SF og De Radikale, så det holder vi os til i den her sammenhæng.